
	                       О Б Щ И Н А  К О С Т И Н Б Р О Д
                          ОБЩИНСКИ СЪВЕТ КОСТИНБРОД
                                        СОФИЙСКА ОБЛАСТ


Н А Р Е Д Б А 
ЗА УСЛОВИЯТА И РЕДА ЗА УСТАНОВЯВАНЕ НА ЖИЛИЩНИ 

НУЖДИ И ЗА НАСТАНЯВАНЕ ПОД НАЕМ В ОБЩИНСКИ ЖИЛИЩА, СОБСТВЕНОСТ НА ОБЩИНА КОСТИНБРОД
/Приета с Решение № 258 / 31.03.2005 г. на Общински съвет Костинброд; изм. и доп. с Решение № 504 / 05.03.2010 г. на Общински съвет Костинброд, изм. и доп. с Решение № 600 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ 

 /
ГЛАВА ПЪРВА
ОБЩИ ПОЛОЖЕНИЯ 

Чл.1(1) Настоящата Наредба определя реда и условията за управлението и разпореждането с общинския жилищен фонд.

(2) Общинският жилищен фонд включва общинските жилища и незастроените общински парцели, предназначени по предвижданията на устройствените планове за индивидуално или групово жилищно или вилно строителство.

Чл.2 (1) Управлението и разпореждането с общинския жилищен фонд се осъществява от Кмета на общината в съответствие с разпоредбите на настоящата Наредба и конкретните решения на Общинския съвет;

(2) Организацията и контрола на дейностите по ал.1 се осъществяват от Кмета на общината;

(3) Кметовете на кметства и кметските наместници отговарят за стопанисването на определени от Общинския съвет обекти на общинската собственост.

Чл.3 (1) Жилищата - собственост на общината по своето предназначение са:

1. Жилища за отдаване под наем;

2. Резервни жилища;

3. Ведомствени жилища;

4. Жилища за продажба.

(2) Ежегодно, в срок до 31 март, с решение на Общинския съвет, по предложение на Кмета на общината се приема списък, в който се определя броя, вида и местонахождението на всяка една от групите по ал.1;

(3) При необходимост, през текущата година Общинският съвет може да извършва промени в списъка по предложение на Кмета на общината. 

ГЛАВА ВТОРА
УПРАВЛЕНИЕ НА ОБЩИНСКИЯ ЖИЛИЩЕН ФОНД 

РАЗДЕЛ І
ОБЩИНСКИ ЖИЛИЩА ЗА ОТДАВАНЕ ПОД НАЕМ

Чл.4. (1) В общинските жилища за отдаване под наем се настаняват нуждаещите се от жилище граждани, определени в чл.43 от Закона за общинската собственост.

(2) Жилищните нужди се установяват по реда на настоящата Наредба, установен в глава ІІ, раздел „Установяване на жилищни нужди”.

Чл.5 (1) Жилища за отдаване под наем са новопостроените и наличните свободни жилища, определени с решението на Общинския съвет по чл.3, ал.1.

(2) Не се допуска предоставянето и използването на общински жилища за нежилищни нужди, както и пренаемане на общински жилища.

Чл.6 Не се настаняват в общински жилища граждани или членове на техните семейства, които:

1.са се самонастанили в общински жилища и от момента на освобождаването на жилището не са изтекли пет години.

2. притежават на територията на общината годен за постоянно обитаване жилищен или вилен имот.

Чл.7 (1) Установяват се следните норми за настаняване в общински жилища:

1. За едночленно семейство - до 25 кв.м. жилищна площ;

2. За двучленно семейство - до 40 кв.м. жилищна площ;

3. За тричленно и четиричленно семейство - до 55 кв.м. жилищна площ;

4. За семейство с пет или повече членове - до 15 кв.м. жилищна площ в повече за следващите членове.

(2) При определяне на жилищната площ се взема предвид и детето, което ще се роди.

(3) За задоволяване на специфични нужди може да се предостави допълнителна жилищна площ /стая/ до 15 кв.м.:

1. За хабилитирани научни работници, които не притежават помещения, или ателиета за упражняване на научна и творческа дейност;

2. Когато член на семейството страда от болест, която налага изолация, съгласно списъка на болестите, утвърден от Министъра на здравеопазването, или се нуждае от помощта на друго лице;

3. На млади семейства;

4. На семейство, с което са живели непрекъснато в едно домакинство в продължение на две или повече години и продължават да живеят пълнолетни низходящи или възходящи, които не притежават жилищен или вилен имот в страната.

Чл.8 (1) В едно жилище се настанява само едно семейство;

(2) Две или повече семейства могат да се настаняват по изключение в едно жилище само с тяхно изрично писмено съгласие.

Чл.9 (1) Когато поради намаляване броя на членовете на семейството, същото не покрива нормите за настаняване, установени с настоящата Наредба в едномесечен срок, а в случай на смърт - в тримесечен срок наемателите подават молба за настаняване в друго общинско жилище.

(2)Ако наемателите не подадат молба в посочените срокове,пренастаняването се извършва служебно;

(3) Ако в едномесечен срок от връчване на заповедта по ал.2 наемателите не заемат определеното им жилище заповедта се отменя, а наемното правоотношение за заеманото жилище се прекратява;

(4) За заеманата наднормена жилищна площ за всеки допълнителен квадратен метър се заплаща в троен размер наемната цена;

Чл.10 (1) Настаняването под наем се извършва със заповед на Кмета на общината.

(2) В заповедта се посочват:

1. Трите имена, единния граждански номер на настаненото лице;

2. Броя на членовете на семейството на настанения, техните имена и родствена връзка;

3. Вида и местонахождението на жилището;

4. Срока за настаняване;

5. Наемната цена и срока, до който същата се заплаща.

(3) Заповедта за настаняване се отнася за всички членове на семейството на настанения.

(4) Преди издаване на заповедта,настанения подава нова декларация за семейно и имотно състояние;

(5) Заповедта се връчва по реда на Гражданския процесуален кодекс и влиза в сила от датата на фактическото предаване на жилището.

Чл.11 (1) След влизане в сила на заповедта по чл.10, ал.1 се сключва писмен договор за наем с настаненото лице.

(2) Договорът за наем се сключва при условията на Закона за общинската собственост и на Закона за задълженията и договорите и има минимум следните реквизити:

1. Страни;

2. Подробно описание на предоставения под наем имот - общинско жилище;

3. Срока, за който се предоставя жилището;

4. Наемната цена, която се дължи, в какви срокове;

5. Санкции и неустойки за недобросъвестно ползване на имота;

6. Условия за прекратяване на договора;

(3) Предаването на общинското жилище се извършва с приемно-предавателен протокол между наемателя и представител на отдел “Общинска собственост, ИП и Т”;

(4) Ако в едномесечен срок от влизане в сила на настанителната заповед не се сключи договор за наем и жилището не се заеме, заповедта се обезсилва, без да е необходимо издаването на друг административен акт.

(5) Влезлите в сила заповеди се изпълняват от отдел “Общинска собственост, ИП и Т”.

Чл.12 (1) Наемателите на общински жилища могат да заменят помежду си жилищата, в които са настанени при спазване на нормите за жилищна задоволеност, установени в настоящата Наредба;

(2) Замяната се извършва със заповед на Кмета на общината въз основа на молба с нотариално заверени подписи от заинтересованите страни;

(3) Не се допуска принудително изпълнение на заповед за замяна;

(4) Ако замяната не се осъществи в едномесечен срок от датата на влизане в сила на заповедта по ал.2, тя се обезсилва, без да е необходимо издаването на друг административен акт.

Чл.13 (1) Преместване на наематели от едно общинско жилище в друго свободно общинско жилище се допуска по тяхна молба със съгласието на кмета на общината.

(2) Настанителната заповед се издава от Кмета на общината.

РАЗДЕЛ ІI
УСТАНОВЯВАНЕ НА ЖИЛИЩНИ НУЖДИ

Чл.14 (1) изм. и доп. с Решение № 504 / 05.03.2010 г. на Общински съвет Костинброд 

Право да кандидатстват за настаняване под наем в жилищата по чл.43 от Закона за общинската собственост имат граждани и техните семейства, които отговарят едновременно на следните условия:

1. Не притежават жилище, вила или идеални части от такива имоти, годни за постоянно обитаване;

2. Не притежават урегулирани поземлени имоти, отредени за жилищно или вилно строителство в района на населеното място.

3. Не са прехвърляли имоти по т.1 и т.2 на други лица с изключение на прекратяване на съсобственост или дарение в полза на държавата, общината или организация с идеална цел;

4. Не притежават имущество в налични парични средства по влогове, акции, дивиденти, моторни превозни средства, земеделски земи, жилищни, вилни имоти извън тези по т.1 и т.2, фабрики, работилници, магазини, складове за търговска и стопанска дейност, по-голяма от 2/3 от цената, определена от независим експерт-оценител, на жилището. 

5. Една четвърт от общия годишен доход на гражданите и техните семейства не може да покрие разхода за пазарната наемна цена за жилище, съответстващо на нуждите му, съгласно нормите за жилищно задоволяване, определени с чл.7, ал.1 от настоящата Наредба;

6. Имат постоянен адрес в населеното място повече от 3 години.

7. Не са се самонастанявали в общински жилища или наемното правоотношение за такива жилища не е прекратявано поради недобросъвестно изпълнение на задълженията по наемния договор и стопанисването на общинския имот. 
(2) Обстоятелствата по чл.14, ал.1, т.1 - т.5 се установяват с декларация на гражданите, а по т.6 и т.7 - от комисия, назначена от Кмета на общината по реда на чл.18, ал.1.

Чл.15 (1) изм. и доп. с Решение № 504 / 05.03.2010 г. на Общински съвет Костинброд 

Стойността на притежаваното имущество по чл.14, ал.1, т.4 се определя, както следва:

1. За моторни превозни средства, селскостопански машини и други - по застрахователната им стойност;

2. За земеделски земи - по данъчна оценка;
3. За жилищни и вилни имоти – по данъчна оценка;

4. За дялово участие в търговски дружества - в размер на 50 на сто от цената на придобиването;

5. За фабрики и други обекти с производствено предназначение и за прилежащите към тях терени и съоръжения -по оценки, извършени от лицензирани оценители, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство.

6. За акции, котирани на фондовата борса – по пазарната им цена;

(2) Оценките на притежаваното недвижимо имущество по ал.1 т.3 се извършват от съответните служби на общинската администрация по местонахождение на имота, за което гражданите заплащат цена за услугата по реда на Наредба за определянето и адми-нистрирането на местните такси и цени на услуги на територията на община Костинброд.

(3) В притежаваното имущество се включват и наличните парични средства, включително и тези по жилищно-спестовни влогове и дивидентите.

Чл.16 (1) Лицата и семействата, които отговарят на условията по чл.14, се подреждат в зависимост от степента на жилищната им нужда в групи, както следва:

1. Граждани, които следва да освободят заеманите от тях жилища и помещения, собствеността върху които се възстановява по Закона за възстановяване собствеността върху одържавени недвижим имоти и по други закони за възстановяване на собствеността;

2. Незаемащи жилищна площ и ползващи не по-малко от година за жилища нежилищни помещения, като бараки, изби, непригодни тавански помещения и др.;

3. Живеещи в жилищни помещения, негодни за обитаване, вредни в санитарно-хигиенно отношение или застрашени от самосрутване, освидетелствани по установения за това ред;

4. Семейства, живеещи въз основа на свободно договаряне;

5. Заемащи недостатъчна жилищна площ по нормите на чл.7, ал.1;

(2) Заемането на помещенията по ал.1, т.2 и т.3 е основание за еднократно установяване и степенуване на жилищната нужда на обитателите. Повторното им обитаване от други наематели не поражда права за ново определяне на жилищната нужда;

(3) При подреждане на лицата и семействата в една и съща група се дава предимство на:

1. Семейства с две и повече деца;

2. Самотни родители на непълнолетни деца;

3. Семейства, в които един от членовете е с призната степен на инвалидност над 50 %;

4. Млади семейства;

5. Семейства или лица, които са живели по-дълго време при тежки жилищни условия.

Чл.17 изм. и доп. с Решение № 504 / 05.03.2010 г. на Общински съвет Костинброд 

(1) В Общината се съставят и поддържат картотеки на нуждаещите се от жилища лица и семейства, които отговарят на условията по чл.14.

(2) Картотекирането на нуждаещите се от жилища граждани се извършва въз основа на молба и декларация по образец, утвърден от Кмета на общината, в които се посочват:

1. Броя, трите имена, възрастта и продължителността на адресната регистрация на членовете на семейството;

2. Жилищните условия, при които живее семейството към момента на представяне на молбата - вписват се данни за вида /жилищни, нежилищни/, размера и собствеността на обитаваните помещения;

3. Извършени сделки с недвижими имоти по чл.14, ал.1, т.3;

4. Притежаваното имущество по чл.14, ал.1, т.4;

5. Общ годишен доход на членовете от семейството от последните шест месеца, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.;

6. Данни за предишни вписвания в картотеките.

(3) По решение на Общинския съвет картотеки на нуждаещи се от жилища граждани могат да се съставят и поддържат и в кметствата.

Чл.18 (1) Кметът на общината назначава комисия за картотекиране на нуждаещите се граждани, в които се включват служители от общинската администрация, общински съветници и експерти /лекари, юристи, инженери /технически специалисти/ и други.

(2) Кметът на общината определя правила за работа на комисията;

(3) изм. и доп. с Решение № 504 / 05.03.2010 г. на Общински съвет Костинброд 

Комисията по ал.1 разглежда в едномесечен срок подадените молби и декларации, взема решение за включване или невключване на гражданите в картотеките и определя степента на жилищната нужда на отделните семейства /лицата/ по групи и подгрупи съгласно чл.16;

(4) изм. и доп. с Решение № 504 / 05.03.2010 г. на Общински съвет Костинброд 

Решението на комисията се съобщава и се обжалва по реда на АПК.

Чл.19. Гражданинът остава картотекиран като нуждаещ се от жилище и когато:

1. отм. с Решение № 504 / 05.03.2010 г. на Общински съвет Костинброд 2. Учи в друго населено място.

3. Работи в друго населено място.

Чл.20 (1) изм. и доп. с Решение № 504 / 05.03.2010 г. на Общински съвет Костинброд Гражданите, картотекирани по реда на тази глава са длъжни ежегодно до 15 декември и в 14-дневен срок при промяна на обстоятелствата по чл.14 и на данните по чл.16,ал.1,т.1 и т.2 да уведомят писмено общината чрез попълване на декларация по смисъла на чл.17,ал.2 от наредбата.
(2) Гражданите, които започват индивидуално или групово жилищно строителство или са включени в жилищностроителни кооперации, уведомяват писмено общината в едномесечен срок от издаването на разрешението за строеж;

Чл.21 (1) Изваждат се от картотеката:

1. Придобилите имоти по чл.14, ал.1, т.1 и т.2;

2. Включените в строителството по чл.20, ал.2;

3. Настанените в жилище,което отговаря на нормите за жилищно задоволяване по чл.7,ал.1

(2) Гражданите, посочили неверни данни или несъобщили в декларациите обстоятелствата свързани с условията по чл.14, ал.1; чл.16; чл.17, ал.2, т.1, т.2 и т.6 и чл.20, ал.2, носят отговорност по чл.313 от Наказателния кодекс и се изваждат от картотеката за срок от 5 години;

(3) изм. и доп. с Решение № 504 / 05.03.2010 г. на Общински съвет Костинброд

 Изваждането на картотеката се извършва с решение на комисията по чл.18, ал.1. Решението се съобщава и се обжалва по реда на АПК.
Чл.22. Документите, подадени от гражданите при кандидатстване за настаняване под наем в общинско жилище, се съхраняват в общинската картотека до 5 години след изваждането им от картотеката.

Чл.23 (1) Поредността по групи и подгрупи на картотекираните граждани се актуализира всяка година. Тя не се променя в течение на годината освен при условията на чл.17, ал.1 и служебно от комисията по чл.18 с протокол при настъпили промени в декларираните обстоятелства.

(2) Въз основа на определената към 31 декември на предходната година поредност по групи и подгрупи, броя и вида на жилищата, които ще се разпределят през годината, комисията по чл.18 изготвя проект на годишен списък на гражданите, които ще бъдат настанени под наем;

(3) При изготвяне на списъка по ал.2 се вземат предвид броя и вида на новоизградените общински жилища, на тези, които се очаква да бъдат освободени през годината и на придобитите по силата на сключени договори и на други правни сделки;

(4) Проектосписъкът по ал.2 се обявява до 31 март на информационното табло в общината. В 14-дневен срок от обявяването гражданите могат да правят възражения и искания по списъка;

(5) Постъпилите възражения и искания се разглеждат в едномесечен срок от Кмета на общината. Утвърдения от него списък може да се обжалва пред Общинския съвет в 7-дневен рок от утвърждаването му. Общинският съвет се произнася по жалбите на следващото си заседание, но не по-късно от един месец след изтичане срока за обжалване, и решението му е окончателно.

Чл.24 (1) Жилищата за настаняване на гражданите, включени в списъка по чл.23, ал.2 се определят по нормите за жилищно задоволяване, установени в чл.7, ал.1;

(2) Настаняването на гражданите от списъците по чл.23, ал.2 продължава и след приключване на календарната година до утвърждаването на нови списъци за следващата година;

 (3) нова. с Решение № 504 / 05.03.2010 г. на Общински съвет Костинброд

Гражданите включени в списъците от предходната година и не настанени в жилища ,се включват в началото на списъка през текущата година при спазване на установената поредност,освен ако има промяна на условията по чл.14, на групите по чл.16 и на данните по чл.17,ал.2
Чл.25 (1) изм. и доп. с Решение № 504 / 05.03.2010 г. на Общински съвет Костинброд

Гражданите, настанени под наем в общинско жилище са длъжни ежегодно до 15 декември и в 14-дневен срок при промяна на обстоятелствата по чл.14 и на данните по чл.17,ал.2 да представят декларация по смисъла на чл.17,ал.2 от наредбата.
(2) При изменение на данните и условията по чл.16 и чл.17, водещо до промяна на жилищните нужди, определени с нормите по чл.7, ал.1, наемателите се пренастаняват в други жилища;

 (3) нова с Решение № 504 / 05.03.2010 г. на Общински съвет Костинброд

На наемателите на общински жилища,които не са представили декларации по ал.1 на основание чл.25а,ал.1,т.10,се прекратяват наемните правоотношения,възникнали със сключване на писмен договор за отдаване под наем и освобождават жилището
Чл.25а(1) нов с Решение № 504 / 05.03.2010 г. на Общински съвет Костинброд 

Наемните правоотношения се прекратяват при:

   1.Неплащане на наемната цена или на консумативните разходи,свързани с ползването на жилището за повече от 3 месеца;

   2. Изтичане срока за настаняване;

   3. Отпадане на условията за настаняване на наемателя в общинско жилище;

   4. Неполагане грижата на добър стопанин при ползване на жилището;

   5. Необитаване на общинските жилища за повече от три месеца;

   6 Използване на жилищата не по предназначение;

   7. Системно нарушаване на добрите нрави;

   8. Системно нарушаване на обществения ред;

   9. Незаплащане на данък сгради и такса битови отпадъци за предходната година;

  10. Неизпълнение на задълженията за подаване на декларация по чл.25,ал.1;

  11. Смърт на наемателя;

  12. Преодаване жилището от наемателя на друго лице или системно допускане за пребиваване и пренощуване на лица, извън посочените в настанителната заповед;

  13. Продажба на жилището на наемателя,който го обитава;

  14. Посочване на неверни данни или не посочване на обстоятелства в декларацията , свързани с обстоятелствата по чл.14 и на данните по чл.17,ал.2.
  15. Извършване на ново строителство,надстрояване или пристрояване,основен ремонт или реконструкция,когато се засягат обитавани жилища. 

             (2) Наемното правоотношение се прекратява със заповед на кмета на общината.В заповедта се посочват основанието за прекратяване на наемното правоотношение и срокът за освобождаване на жилището,който не може да бъде по-дълъг от един месец”.

            (3) Заповедта по ал.2 може да се обжалва пред Административен съд по реда на АПК.Жалбата не спира изпълнението на заповедта,освен ако съдът разпореди друго

РАЗДЕЛ ІІI
РЕЗЕРВНИ ОБЩИНСКИ ЖИЛИЩА. РЕД И УСЛОВИЯ ЗА НАСТАНЯВАНЕ.

Чл.26. изм. и доп. с Решение № 504 / 05.03.2010 г. на Общински съвет Костинброд 
(1) В резервните жилища се настаняват граждани според изискванията и реда на чл.45 от Закона за общинската собственост за срок не повече от две години, ако отговарят на условията за настаняване под наем в общински жилища.
(2) нова с Решение № 504 / 05.03.2010 г. на Общински съвет Костинброд

Лицата по ал.1 подават заявление за настаняване, придружена с декларация за семейно,имотно и материално състояние до кмета на общината.
Чл.27(1) Обстоятелствата и жилищната нужда по чл.45, т.1 и т.2 от Закона за общинската собственост се установява от комисия, назначена със заповед на Кмета на общината;

(2) В хипотезата на чл.45, ал.1, т.1 от Закона за общинската собственост комисията се свиква в срок от 24 часа и извършва оглед на място и изготвя предложение до нуждаещите се от конкретно жилище;

(3) В случаите по чл.45, ал.1, т.2 от Закона за общинската собственост обстоятелствата, които могат да доведат до настаняване в общинско жилище от резервния фонд трябва да са такива, че непосредствено да заплашват живота и здравето на нуждаещите се.

(4) нова с Решение № 504 / 05.03.2010 г. на Общински съвет Костинброд

Настаняването се извършва със заповед на кмета на общината,в която се определят: вида и местонахождението на жилището,основанието за настаняване,трите имена и ЕГН на настаненото лице,броя на членовете на семейството,срокът за настаняване.Въз основа на заповедта се сключва договор за наем..
Чл.28 (1) С решение на Общинския съвет в резервния жилищен фонд могат да се настаняват за срока на мандата им, зам.кметове и кметски наместници, които нямат жилище в съответното населено място;

(2) Настанителната заповед се издава от Кмета на общината въз основа на прието от Общинския съвет решение.

Чл.29 (1) Резервният общински фонд задължително разполага по всяко време с минимум едно незаето самостоятелно жилище за критични нужди;

(2) Установения с ал.1 баланс може да бъде нарушен само при форсмажорни обстоятелства за срок не по-дълъг от два месеца;

(3) При обстоятелствата на ал.2 при настаняването в резервни жилища могат да не се спазват нормите за жилищна заетост, установени с тази Наредба;

(4) Не се допуска настаняване в общински резервни жилища на лица, чийто собствени жилища са станали негодни за използване поради естествено износване, застрашени са от самосрутване, вредни са в санитарно-хигиенно отношение или загрозяват и поради това, че не могат да се поправят или заздравят, подлежат на премахване по реда на Закона за устройство на територията.

РАЗДЕЛ ІV
ВЕДОМСТВЕНИ ЖИЛИЩА. РЕД И УСЛОВИЯ ЗА НАСТАНЯВАНЕ В ТЯХ.

Чл.30 (1) В общинските ведомствени жилища се настаняват временно, до прекратяването на трудовите им правоотношения служители на общинската администрация;

(2) Настаняването по предходната алинея се извършва само, ако служителите или членовете на семействата им нямат жилище в съответното населено място и представляват дефицитни специалисти.

Чл.31. Кметът на общината назначава комисия в състав: зам.кмет, служител в отдел “Общинска собственост, ИП и Т” и ръководителят на съответното звено в общинската администрация, в което работи настанявания. Комисията прави мотивирани становища във връзка с постъпилите молби за настаняване във ведомствени жилища.

Чл.32. Наемните правоотношения с настанените във ведомствено жилище се прекратяват с прекратяването на трудовите /служебните/ правоотношения на общинския служител.

Чл.33 (1) От ведомствения жилищен фонд могат да бъдат определени със заповед на Кмета на общината жилища за настаняване на гости на общината за пренощуване.

(2) Реда и начина за ползване на тези жилища се определя със заповед на Кмета на общината.

ГЛАВА ТРЕТА
РАЗПОРЕЖДАНЕ С ИМОТИ ОТ ОБЩИНСКИЯ ЖИЛИЩЕН ФОНД

РАЗДЕЛ І
ОПРЕДЕЛЯНЕ НА КРИТЕРИИ 

ЗА ОБРАЗУВАНЕ НА ПРОДАЖНА ЦЕНА НА ЖИЛИЩАТА

Чл.34. отм. с Решение № 504 / 05.03.2010 г. на Общински съвет Костинброд
Чл.35. изм. и доп. с Решение № 504 / 05.03.2010 г. на Общински съвет Костинброд 

Общинските жилища определени за продажба в списъка по чл.3,ал.2 се оценяват от независим лицензиран оценител.Така определената цена не може да бъде по-ниска от данъчната оценка на жилищата.
Чл.36. изм. и доп. с Решение № 504 / 05.03.2010 г. на Общински съвет Костинброд 

Общинските жилища, в които са настанени правоимащи, могат да ги закупят наематели, отговарящи на чл.14 от Наредбата.
Чл.37. Свободните /изградени и новопостроени/ общински жилища се продават по пазарна оценка на цена, не по-ниска от данъчната оценка на жилището.


РАЗДЕЛ II
ПРОДАЖБА НА ОБЩИНСКИ ЖИЛИЩА

Чл.38 (1) В списъка по чл.3, ал.2 се определят общинските жилища, които могат да се продават на:

1. Наематели - правоимащи по ЗУПГМЖСВ;

2. Наематели, настанени в тях по административен ред;

3. Други лица, след провеждане на търг по реда на Глава V-та от Наредбата по чл.8, ал.2 от ЗОС;

(2) Отдел “Общинска собственост, ИП и Т”, след проучване на наличния жилищен фонд, подготвя списък на жилищата, които се предлагат да бъдат определени за продажба. В списъка се включват предварително жилищата:

1. намиращи се в сгради - етажна собственост, в които повече от 2/3 от обектите са собственост на физически или юридически лица;

2. чийто наематели са правоимащи спестители, включени по списъка по чл.7 от ЗУПГМЖСВ;

(3) Списъкът по ал.2 се предоставя на Кмета на общината, който го внася за разглеждане в Общинския съвет.

Чл.39. Не могат да се продават:

1. Общинските жилища в сгради общинска собственост, чието основно предназначение е да задоволяват административни, стопански, културни, образователни, здравни и търговски нужди;

2. Резервните жилища;

3. Общински жилищни сгради, предвидени за премахване или освидетелствани по реда на Закона за устройство на територията;

4. Жилища, за които има изрично решение на Общинския съвет.

Чл.40 (1) Наемател на общинско жилище, който е настанен в него по административен ред, може да го закупи, ако отговаря на следните условия:.

1. да е български гражданин;

2. да отговаря на условията за настаняване в общинско жилище, съгласно Наредбата;

3. да е наемател на общинско жилище на основание на настанителна заповед, не по-малко от 4 години без прекъсване;

4. да обитава общинско жилище, предназначено за продажба с включване в списъка по чл.3, ал.2.

(2) Наематели на общински жилища, които са правоимащи по ЗУПГМЖСВ, включени в окончателния списък по чл.7 от същия закон, могат да закупят жилището, в което са настанени.

Чл.41 изм. и доп. с Решение № 504 / 05.03.2010 г. на Общински съвет Костинброд 

(1) Продажбата на общински жилища на лицата по чл.38, ал.1 т.1 и т.2 се извършва по тяхна писмена молба до Кмета на общината, чрез отдел “Общинска собственост, ИП и Т”. Към молбата се прилагат настанителна заповед и декларация за семейно и имотно състояние.

(2) Отдел “Общинска собственост, ИП и Т” проучва дали са налице условията по чл.40, ал.1 и ал.2 от наредбата.

 (3) изм. и доп. с Решение № 504 / 05.03.2010 г. на Общински съвет Костинброд 

След извършване на оценката от независимия, лицензиран оценител отдел “Общинска собственост, ИП и Т” изготвя предложение за продажба до Кмета на общината, което той внася с докладна записка до Общинския съвет;

(4) Въз основа на решението на Общинския съвет, Кметът на общината издава заповед за продажбата, в която се посочват: видът и местонахождението на жилището, купувачът, цената и другите дължими плащания, както и начинът и срокът на плащането;

(5) Заповедта се връчва на купувача по реда на Гражданския процесуален кодекс;

(6) Ако в посочения в заповедта по ал.4 срок за плащане, купувачът не преведе дължимите суми, се счита, че се е отказал от закупуване и преписката се прекратява със заповед на кмета на общината, с която се отменя и заповедта по ал.4.

(7) След като купувачът извърши плащането на цената и на дължимите данъци, такси и режийни разноски в срока, посочен в заповедта по ал.4, отдел “Общинска собственост, ИП и Т” изготвя договор за продажба.

(8) Договорът се подписва от Кмета на общината и от купувача. Продажбата се счита за извършена от датата на плащане на имота.

(9)Договорът за продажба се вписва от купувача, след което един екземпляр от нотариално вписания договор се връща от купувача в отдел “Общинска собственост, ИП и Т” за отписване на имота от актовите книги за общинска собственост.

Чл.42 (1) изм. и доп. с Решение № 504 / 05.03.2010 г. на Общински съвет Костинброд

 Продажбата на жилища по чл.38, ал.1, т.3 се извършва от Кмета на общината след решение на Общинския съвет и след провеждане на търг по реда на глава VIII от Наредбата по чл.8 ал.2 от ЗОС. 

(2) Началната тръжна цена се определя от независимия експерт-оценител.

(3) Въз основа на резултатите от търга Кметът на общината издава заповед, която съдържа реквизитите по чл.41,ал.4.

(4) Продажбата се извършва по реда и при условията на чл.41, ал.5-9.


ГЛАВА ЧЕТВЪРТА
АДМИНИСТРАТИВНО НАКАЗАТЕЛНИ РАЗПОРЕДБИ

Чл.43. изм. и доп. с Решение № 600 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/  За нарушение на разпоредбите на тази Наредба на виновните лица се налага глоба до 500 лв./ 255.65 евро/, освен ако със закон не е предвидено друго.

Чл.44 (1) Актовете за установяване на нарушенията се съставят от длъжностни лица, определени със заповед на Кмета на общината.

(2) Наказателните постановления се издават от Кмета на общината, или от оправомощени от него лица.

Чл.45. Административно-наказателното производство се извършва по реда на Закона за административните нарушения и наказания /ЗАНН/.

ДОПЪЛНИТЕЛНИ РАЗПОРЕДБИ


§ 1. “Млади семейства” са семействата, в които съпрузите не са навършили 35 години към датата на решението на комисията по чл.18а ал.1.

§ 2. “Самотни родители на непълнолетни деца” са родители, които вдовдство, развод или несключване на брак се грижат сами за непълнолетните си деца.

§ 3. “Жилищна площ” е сборът от площите на помещенията в жилището с основно предназначение - дневни, спални, детски стаи и столови /без кухни - столови/, измерени по контура на съответните вертикални конструктивни елементи - стени и колони. 


ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Настоящата Наредба се издава на основание чл.45а от Закона за общинската собственост.

§2. Тази Наредба отменя всички решения, разпоредби и други актове на Общинския съвет, които й противоречат.

§3. В едномесечен срок от влизане в сила на Наредбата Кметът на общината назначава комисия по чл.18, която в срок от 3 месеца от назначаването й следва да актуализира картотеката на нуждаещите се от жилища лица и семейства, съгласно изискванията на настоящата Наредба, както и да актуализира данните за наемателите на общинските жилища, като за целта същите следва да подадат декларация по чл.17 ал.2 от Наредбата.

§4. Срокът на действащите към момента договори за наем на общински жилища се определя до 31.12.2005 година. След тази дата с наемателите се сключва договор при спазване на изискванията и условията на тази Наредба.

§5. Изпълнението на Наредбата се възлага на Кмета на общината.

Наредбата е приета с Решение №258/31.03.2005г. по Протокол №22 на Общински съвет Костинброд и влиза в сила от момента на приемането й.

